《赠宝胜主僧》
宋代·李处权

木落山重重，溪长雨霏霏。
云惨伤客容，风饕裂征衣。
我行已千伤，恨无羽翰飞。
倒帆近古寺，烟钟深翠微。
明轩快远目，俛仰涵清辉。
上人惠休辈，道眼与世遗。
匡床竹火炉，翛然自忘机。
余生尚奔迫，所遇非所依。
天地兵革满，乡关音信稀。
拊膺坐长啸，岁晚将安归。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。